Palazzo Madama
Palazzo Madama je renesansna palača u centru Rima, u rionu Sant'Eustachio. Poznata je po tome što je u njoj smješten gornji dom talijanskog parlamenta.

Historija 
Zemljište na kojem je sagrađena palača Madame dodjeljeno je 1478. redovnicima Opatije Farfa koji su na njemu podigli zgradu za smještaj francuskih hodočasnika u Rim. Prva važna transformacija građevine napravljena je kad je došla u posjed porodice Medici. Palača je restaurirana po projektu Giuliana da Sangalla, u nju je Giovanni Medici sin Lorenza Veličanstvenog i budući papa Lav X. prenio sve što je ostalo od porodične biblioteke nakon što je protjerana iz Firence.

Kada je 1521. umro Lav X. Madama je dodijeljena njegovom rođaku, kardinalu Giuliju Mediciju koji je u njoj živio do 1534. kada je izabran za papu i postao poznat kao Klement VII. Nakon njega palaču je naslijedio Alessandro de' Medici, kad je i on umro 1537., palača je postala vlasništvo njegove supruge Margarete od Parme, kćerke cara Karla V. koju su zvali Madama (zbog tog se palača tako zove). Palača je ostala u rukama Medicija i Velikih vojvoda Toskane sve do 18. vijeka.

Značajna renoviranja provedena su tokom 17. vijeka, palača je 1642. dobila baroknu fasadu, koju je projektirao Paolo Marucelli. Međutim, Mediciji više nisu koristili palaču sve do 1725., kad se u nju uselila Violante Beatrix, rođakinja Gian Gastone de' Medicija, posljednjeg predstavnika porodice. Od 1755. palača je vlasništvo Papinske Države tad ju je kupio papa Benedikt XIV., tad je i ozbiljno restaurirana. Narednih godina u palači su djelovali sudovi i policijski uredi. Između 1798. i 1799. Palazzo Madama bila je sjedište Rimske Republike.

Papa Pio IX. dodijelio je palaču Ministarstvu financija, a od 1851. u njoj se nalaze i uredi pošte Papinske Države. U februaru 1871. Palazzo Madama je izabrana za sjedište Senata Kraljevine Italije. To je zahtijevalo velike transformacije na zgradi koje su izvršene po projektu inženjera Luigija Gabeta, senat je prvi put zasjedao 28. novembra 1871.

Izvori

Vanjske veze 
 
 Introduzione  

Madama
Madama
Renesansne građevine u Italiji
Medici